Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Зружението на граѓани ЕКОВИТА, поднесена преку Сашко Тодоров, претседател на Здружението, против ЈП Комуналец Неготино, по предметот Барање за пристап до информации од јавен карактер, на 11.08.2023 година, го донесе следното

**Р Е Ш Е Н И Е**

1. Жалбата изјавена од Зружението на граѓани ЕКОВИТА, поднесена преку Сашко Тодоров, претседател на Здружението, против ЈП Комуналец Неготино, заведена во Агенцијата под бр.08-306 на 07.08.2023 година, по предметот Барање за пристап до информации од јавен карактер **СЕ УВАЖУВА и предметот се враќа на повторно постапување пред првостепениот орган.**

 **2. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, Зружението на граѓани ЕКОВИТА, на 14.07.2023 година, поднело Барање за пристап до информации од јавен карактер до ЈП Комуналец Неготино, со кое побарало да му се достави електронски запис од следната информација:

„Потребни ми се следните информации за:

Работна единица Гробишта и капела:

* Структура и број на вработени на оваа работна единица
* Финансиски извештај (приходи и расходи) на оваа работна единица за 2022 година
* Извештај на работењето на оваа работна единица за 2022 година“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-306 од 07.08.2023 година.

Агенцијата со електронски допис од 07.08.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори набарањето од Агенцијата.

Барателот на информации, по електронски пат на 10.08.2023 година до Агенцијата достави Одговор на барање бр.03-405/2 од 07.08.2023 година добиен од Имателот на информации, заведено во Агенцијата под бр.08-306, за кое ја известува Агенцијата дека добил нецелосен одговор и дека останува на наводите на поднесената Жалба. Во Одговорот е наведено:..Ве известуваме дека: 1. Во Одделението за Гробишта и капела структурата на вработени е следна: - раководител на одделение за Гробишта и капела- техничар-работник-чувар за одржување на грабишта-мајстор-помошник одржувач. Бројот на вработени во ова одделение е 7.“ Во прилог го достави финансовиот извештај за финансиското работење на ЈП Комуналец Неготино за 01.01.до 31.12.2022 година.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата утврди дека Имателот на информации не постапил правилно по Барањето на Барателот, со тоа што наместо да одговори со Одговор на барање, бил должен да донесе Решение во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер, со тоа што не постапил согласно член 20 од Законот за слободен пристап до информации до јавен карактер.

Согласно член 20 став 1 од Законот за слободен пристап до информации од јавен карактер, ако имателот на информации позитивно одговори на барањето, или ако барањето делумно или целосно го одбие, за тоа ќе донесе решение кое ги содржи сите содржајни елементи наведени во член 88 од Законот за општата управна постапка.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, а согласно член 10 став 1 алинеја 1, алинеја 20, алинеја 21 и алинеја 22 истиот е должен да ја информира јавноста со објавување на податоци од негова надлежност, извештаи за работа, статистички податоци за неговата работа, како и други информации кои произлегуваат од неговата надлежност и работење.

Имено, во конкретниот случај Имателот на информации бил должен да постапи согласно Барањето од Барателот, на начин и во форма наведени во Барањето, да му ги достави сите побарани документи со кои располага.

Од горенаведените причини, Агенцијата му укажува на Имателот на информации повторно да го разгледа предметното Барање и по истото да постапи согласно одредбите од Законот за слободен пристап до информации од јавен карактер, односно да донесе правилно и врз Закон засновано решение.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**